กำชับโรงเรียนทั่วประเทศเตรียมพร้อมเปิดภาคเรียนในเดือนพฤศจิกายนนี้ โดยเฉพาะโรงเรียนที่มีน้ำท่วมขัง
นางสาวตรีนุช เทียนทอง รัฐมนตรีว่าการกระทรวงศึกษาธิการ กล่าวถึงความพร้อมเปิดภาคเรียนในเดือนพฤศจิกายนนี้ ว่าได้กำชับไปสถาบันการศึกษาทั่วประเทศ โดยเฉพาะโรงเรียนพื้นที่น้ำท่วมกว่า 100 โรงเรียนที่ได้รับผลกระทบ โดยได้ประสานให้โรงเรียนใกล้เคียงที่ไม่ได้รับผลกระทบน้ำท่วม รับเด็กนักเรียนเข้าศึกษา พร้อมย้ำให้เร่งสำรวจความเสียหายกรณีที่โรงเรียนได้รับผลกระทบ จัดสรรเงินงบประมาณเพื่อซ่อมแซมโดยเร็วให้นักเรียนกลับเข้าไปเรียนได้ตามปกติ ส่วนด้านความปลอดภัยในสถานศึกษา เป็นนโยบายสำคัญที่เน้นย้ำมาโดยตลอด จึงได้สั่งการให้สถานศึกษาทั่วประเทศ ได้คัดกรองด้านต่างๆ ภายในโรงเรียน เช่น มาตรการฟื้นฟูภาวะความรู้ถดถอยในเด็ก (Learning Loss ) เรื่องยาเสพติดในสถานศึกษา นับเป็นนโยบายที่นายกรัฐมนตรีเน้นย้ำ ทำให้ขณะนี้มีหลายพื้นที่ได้ประกาศให้เป็นพื้นที่ปลอดยาเสพติดแล้ว รวมถึงให้ชุมชนมีส่วนรวมสร้างเครือข่ายดูแลภัยต่างๆ ร่วมกัน